ກອງປະຊຸມເຜີຍແຜ່ເອກະສານວັນລັດຖະທຳມະນູນແຫ່ງຊາດຄົບຮອບ 30 ປີ ແລະ ເຊື່ອມຊຶມມະຕິຂອງພັກ ໄດ້ຈັດຂື້ນໃນຕອນເຊົ້າ ວັນທີ 20 ສິງຫາ 2021 ທີ່ຫ້ອງປະຊຸມໃຫ່ຍ ຫສປທ ໃຫ້ກຽດເຜີຍແຜ່ເອກະສານ ແລະ ເປັນປະທານໂດຍ ທ່ານ ນ. ເຂັມມະນີ ພົນເສນາ ກຳມະການສູນກາງພັກ, ເລຂາຄະນະພັກ, ຫົວໜ້າ ຫ້ອງວ່າການສຳນັກງານປະທານປະເທດ ມີຄະນະພັກ, ຄະນະໜ່ວຍພັກ, ສະມາຊິກພັກ ແລະ ພະນັກງານ-ລັດຖະກອນພາຍໃນ ຫສປທ ເຂົ້າຮ່ວມຮັບຟັງ.
ໃນໂອກາດດັ່ງກ່າວ ທ່ານ ນ. ເຂັມມະນີ ພົນເສນາ ກໍໄດ້ເຜີຍແຜ່ກ່ຽວກັບວັນລັດຖະທຳມະນູນແຫ່ງຊາດ ຄົບຮອບ 30 ປີ (15 ສິງຫາ 1991-15 ສິງຫາ 2021) ເຊິ່ງທ່ານໄດ້ເລົ່າຄືນຄວາມເປັນມາ ແລະ ຄວາມໝາຍສຳຄັນຂອງລັດຖະທຳມະນູນແຫ່ງ ສປປ ລາວ ວ່າ: ພາຍຫຼັງປະເທດຊາດໄດ້ຮັບການປົດປ່ອຍ ໃນວັນທີ 2 ທັນວາ 1975 ເປັນຕົ້ນມາ ໂດຍມີພັກປະຊາຊົນປະຕິວັດລາວເປັນພັກນຳພາ ທົ່ວພັກ, ທົ່ວລັດ, ທົ່ວກຳລັງປະກອບອາວຸດ ແລະ ທົ່ວປວງຊົນລາວທັງຊາດຈັດຕັ້ງປະຕິບັດສອງໜ້າທີ່ຍຸດທະສາດຂອງການປະຕິວັດໃນໄລຍະໃໝ່ຄື: ປົກປັກຮັກສາ ແລະ ສ້າງສາພັດທະນາປະເທດຊາດຕາມຈຸດໝາຍສ້າງປະເທດລາວສັນຕິພາບ, ເອກະລາດ, ປະຊາທິປະໄຕ, ເອກະພາບ ແລະ ວັດທະນາຖາວອນ. ພັກຈຶ່ງໄດ້ວາງແນວທາງປ່ຽນແປງໃໝ່ຢ່າງຮອບດ້ານ ໂດຍມີຫຼັກການ ແລະ ຜ່ານການປະຕິບັດແນວທາງປ່ຽນແປງໃໝ່ດັ່ງກ່າວ ຊີວິດສັງຄົມໄດ້ເລັ່ງທວງໃຫ້ພັກ ແລະ ລັດເຮົາ ຕ້ອງຍົກລະດັບການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ ຂື້ນສູ່ລະດັບໃໝ່ ດ້ວຍການຄຸ້ມຄອງຕາມລັດຖະທຳມະນູນ ແລະ ກົດໝາຍ ຈົນມາເຖິງກອງປະຊຸມສະໄໝສາມັນ ເທື່ອທີ 6 ຂອງສະພາປະຊາຊົນສູງສຸດ ຊຸດທີ II ໃນວາລະປະຊຸມທີ 14 ສິງຫາ 1991 ຈຶ່ງໄດ້ຮັບຮອງເອົາລັດຖະທຳມະນູນ ສະບັບທຳອິດ ແຫ່ງ ສປປ ລາວ ແລະ ຕໍ່ມາປະທານປະເທດ ແຫ່ງ ສປປ ລາວ ກໍໄດ້ອອກລັດຖະດຳລັດ ສະບັບເລກທີ 55/ປທປທ ລົງວັນທີ 15 ສິງຫາ 1991 ວ່າດ້ວຍການປະກາດໃຊ້ລັດຖະທຳມະນູນ ແຫ່ງ ສປປ ລາວ ສະບັບທຳອິດຢ່າງເປັນທາງການ. ຜ່ານການຈັດຕັ້ງປະຕິບັດຕົວຈິງມາໄລຍະໜຶ່ງ, ເພຶ່ອເຮັດໃຫ້ສອດຄ່ອງກັບສະພາບຕົວຈິງຂອງແຕ່ລະໄລຍະ ຈຶ່ງໄດ້ມີການປັບປຸງລັດຖະທໍາມະນູນ ສະບັບດັ່ງກ່າວ 2 ຄັ້ງແລ້ວຄື: ຄັ້ງທີໜຶ່ງປັບປຸງປີ 2003 ແລະ ຄັ້ງທີສອງປັບປຸງທ້າຍປີ 2015, ເຊິ່ງປະກອບມີ 10 ໝວດ 80 ມາດຕາ ຄື: ໝວດທີ I ວ່າດ້ວຍລະບອບການເມືອງ; ໝວດທີ II ວ່າດ້ວຍລະບອບເສດຖະກິດ; ໝວດທີ III ວ່າດ້ວຍສິດ ແລະ ພັນທະຂອງພົນລະເມືອງລາວ; ໝວດທີ IV ວ່າດ້ວຍ ສະພາແຫ່ງຊາດ; ໝວດທີ V ວ່າດ້ວຍສະພາແຫ່ງຊາດ; ໝວດທີ VI ວ່າດ້ວຍລັດຖະບານ; ໝວດທີ VII; ວ່າດ້ວຍການປົກຄອງທ້ອງຖິ່ນ; ໝວດທີ VIII; ວ່າດ້ວຍອົງການຕຸລາການ; ໝວດທີ IX ວ່າດ້ວຍ ພາສາ, ອັກສອນ, ເຄື່ອງໝາຍຊາດ; ທຸງຊາດ, ເພງຊາດ ແລະ ນະຄອນຫຼວງ; ໝວດທີ X ວ່າດ້ວຍບົດບັນຍັດສຸດທ້າຍ. ພ້ອມນັ້ນທ່ານຍັງຍົກໃຫ້ເຫັນການສັງເກດ ຕີລາຄາ ສະພາບການຈັດຕັ້ງປະຕິບັດລັດຖະທຳມະນູນ ແລະ ກົດໝາຍໃນໄລຍະ 30 ປີ ທີ່ຜ່ານມາເຊິ່ງມີທັງ ດ້ານດີ, ດ້ານອ່ອນຄົງຄ້າງ ແລະ ບາງບົດຮຽນທີ່ຖອດຖອນໄດ້. ຈາກນັ້ນທ່ານ ກໍຍັງໄດ້ເຜີຍແຜ່ມະຕິເລກທີ 206/ກມສພ ລົງວັນທີ 7 ທັນວາ 2020 ວ່າດ້ວຍການຍົກສູງຄຸນນະພາບວຽກງານ ການເມຶອງ-ແນວຄິດໃນໄລຍະໃໝ່ ເຊິ່ງພັກເຮົາຍາມໃດກໍເຫັນໄດ້ຄວາມສຳຄັນຂອງວຽກງານການເມືອງ-ແນວຄິດ ແລະ ໃນທຸກໆມະຕິ ຂອງກອງປະຊຸມໃຫຍ່ຂອງພັກລ້ວນແຕ່ກໍານົດທິດທາງອັນສໍາຄັນ ແລະ ຊີ້ນໍາຢ່າງໃກ້ຊິດຕໍ່ການເຄື່ອນໄຫວໃນຂົງເຂດການເມືອງ-ແນວຄິດ.
ໃນໂອກາດດັ່ງກ່າວ ທ່ານ ເພັດສະໝອນ ພັນທະວົງ ຮອງເລຂາຄະນະພັກ, ຮອງຫົວໜ້າ ຫສປທ ຍັງໄດ້ເຜີຍແຜ່ ມະຕິເລກທີ 25/ກມສພ ວ່າດ້ວຍເພີ່ມທະວີການນຳພາຂອງພັກຕໍ່ວຽກງານວັດທະນະທຳໃນໄລຍະໃໝ່ ແລະ ວັນສ້າງຕັ້ງພັກກອມມູນິດຈີນ ຄົບຮອບ 100 ປີ (01 ກໍລະກົດ 1921-01 ກໍລະກົດ 2021) ຕື່ມອີກ.